Temeljem članka 19. stavak 1. Odluke o dodjeli pomoći vjerskim zajednicama na području Osječko-baranjske županije ("Županijski glasnik" broj 4/22.), a u svezi s točkom I. Plana dodjele potpora iz Proračuna Osječko-baranjske županije u 2022. godini ("Županijski glasnik" broj 15/22., 2/22., KLASA: 334-03/22-01/1, URBROJ: 2158-02-22-3 od 11. svibnja 2022. godine i KLASA: 302-02/22-01/5, URBROJ: 2158-02-22-2 od 17. svibnja 2022. godine), Osječko-baranjska županija objavljuje


J A V N I   P O Z I V

za dodjelu kapitalne pomoći vjerskim zajednicama
na području Osječko-baranjske županije
u 2022. godini


I. 	Predmet javnog poziva i namjena za koju se dodjeljuje pomoć

Predmet ovoga Javnog poziva je dodjela kapitalne pomoći vjerskim zajednicama za ulaganja u projekte gradnje, rekonstrukcije i održavanja  građevina vjerske namjene (u nastavku: sakralni objekti) na području Osječko-baranjske županije (u nastavku: Županija) iz Proračuna Osječko-baranjske županije za  2022. godinu (u nastavku: Proračun). 


II. 	Opći uvjeti za podnošenje prijava 
	
Pravo predlaganja projekata za dodjelu kapitalne pomoći vjerskim zajednicama na području Osječko-baranjske županije u 2022. godini imaju vjerske zajednice koje ispunjavaju slijedeće uvjete:
· da su upisane u Evidenciju vjerskih zajednica u Republici Hrvatskoj,
· da je registrirano područje djelovanja Osječko-baranjska županija,
· da vode transparentno financijsko poslovanje,
· da uredno ispunjavaju obveze plaćanja poreza i doprinosa te druga davanja prema Republici Hrvatskoj i proračunu Županije te
· da se objekt za kojeg je zatražena pomoć za gradnju, rekonstrukciju ili održavanje nalazi na području Osječko-baranjske županije. 
 
Uz prijavu za dodjelu kapitalne pomoći prilaže se sljedeća dokumentacija: 
-	ispis iz Evidencije vjerskih zajednica,
-	financijski plan i opis projekta,
-	druga raspoloživa dokumentacija o projektu i njegovoj vrijednosti (ugovor o obavljanju
	radova, odnosno usluga, računi, privremene ili okončane situacije i drugo),
-	izjava o nepostojanju dvostrukog financiranja,
-	dokaz o urednom ispunjavanju plaćanja poreza i doprinosa te drugih davanja prema 
	Republici Hrvatskoj, 
-	druga raspoloživa dokumentacije temeljem koje se mogu bodovati utvrđeni kriteriji i
-	ostala dokumentacija po zahtjevu Povjerenstva iz točke VI. ovoga Javnog poziva.

	Dokaz o urednom podmirenju obveza prema proračunu Županije pribavit će Upravni odjel za gospodarstvo Osječko-baranjske županije.

III. 	Kriteriji vrednovanja

[bookmark: _GoBack]Kriteriji za izračun i raspodjelu kapitalne pomoći su sljedeći:
-	ukupna vrijednost projekta,
-	stupanj realizacije projekta,
-	ranije odobrene kapitalne pomoći iz proračuna Županije vjerskoj zajednici, 
-	doprinos projekta razvoju duhovnog života u vjerskoj zajednici i
-	značaj projekta za zaštitu kulturne baštine i razvoj kulturnog turizma na području Županije.

IV. 	Financijska sredstva 

U Proračunu Osječko-baranjske županije za 2022. godinu planirana su financijska sredstva za ulaganja u projekte gradnje, rekonstrukcije i održavanja sakralnih objekata na području Osječko-baranjske županije u iznosu od 400.000,00 kuna.

	Iznos kapitalne pomoći koji se odobrava po prijavi na Javni poziv ne može biti manji od 5.000,00 kuna, a niti veći od 30.000,00 kuna.

V. 	Podnošenje prijave

Ovaj Javni poziv se objavljuje na internetskim stranicama Osječko-baranjske županije: www.obz.hr. 

Prijava na Javni poziv s pripadajućom dokumentacijom dostavlja se poštom ili osobno, putem pisarnice, na adresu:

Upravni odjel za gospodarstvo  
Osječko-baranjske županije
Županijska 4
31000 Osijek

s naznakom

"Javni poziv za dodjelu kapitalne pomoći vjerskim zajednicama
na području Osječko-baranjske županije
u 2022. godini"

Rok za dostavu prijava je od 23. svibnja 2022. godine do 23. lipnja 2022. godine.

Prijava se dostavlja na propisanom obrascu (Obrazac Sak1). Na propisanim obrascima uz prijavu dostavljaju se i financijski plan i opis projekta (Obrazac Sak2) te izjava o nepostojanju dvostrukog financiranja (Obrazac Sak3). Svi obrasci moraju biti popunjeni elektronski.

Ukoliko prijavitelj ima više prijava, svaka prijava s pripadajućom dokumentacijom dostavlja se u posebnoj omotnici.

VI. 	Postupak odlučivanja, način objave odluke o dodjeli pomoći i pravo na prigovor	

		Povjerenstvo za dodjelu pomoći vjerskim zajednicama iz Proračuna Osječko-baranjske županije (u nastavku: Povjerenstvo) razmatra podnesene prijave te utvrđuje njihovu pravodobnost i potpunost te jesu li ispunjeni uvjeti iz Javnog poziva, boduje prijavljene projekte sukladno Javnom pozivu i Odluci, utvrđuje rang listu prijavljenih projekata, predlaže Županu odobravanje kapitalnih pomoći vjerskim zajednicama prema utvrđenoj rang listi prijavljenih projekata s obzirom na traženi iznos pomoći i osigurana sredstva u Proračunu za tu namjenu te ga izvještava o nepotpunim prijavama. 

	Po prijedlogu Povjerenstva, Župan donosi Plan dodjele kapitalne pomoći vjerskim zajednicama na području Županije za 2022. godinu (u nastavku: Plan). Planom se utvrđuju kojim se vjerskim zajednicama dodjeljuje pomoć, za koje projekte te iznos sredstava koji se dodjeljuje iz Proračuna za određeni projekt.

	Plan se objavljuju na internetskim stranicama Županije u roku od 8 dana od dana njegovog donošenja i nije konačan do isteka roka za prigovor, odnosno do donošenja odluke o pristiglim prigovorima. 

	Smatra se da su podnositelji prijave čiji je projekt prihvaćena za financiranje obaviješteni o rezultatima dodjele pomoći objavom Plana na internetskim stranicama, a podnositelji prijave čiji projekt nije prihvaćena za financiranje ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja Plana.

	Prijavitelji mogu podnijeti prigovor na Plan u roku od 8 dana od dana njihove objave na internetskim stranicama Županije, odnosno u roku od 8 dana od dana zaprimanja obavijesti o neprihvaćanju financiranja projekta odnosno od dana zaprimanja obavijesti o nepotpunoj prijavi.

	O podnesenim prigovorima Župan odlučuje u roku od 15 dana od dana isteka rokova iz prethodnog stavka. 

	Istekom roka za prigovor, odnosno donošenjem odluke Župana o pristiglim prigovorima, Plan postaje konačan.

VII. 	Korištenje odobrene pomoći

S vjerskom zajednicom kojoj se odobre sredstva iz Proračuna za provedbu prijavljenog projekta zaključuje se ugovor, sukladno propisanom obrascu (Obrazac Sak4), kojim se uređuju međusobna prava i obveze vjerske zajednice i Županije.

O trošenju financijskih sredstava vjerska zajednica, sukladno ugovoru iz prethodnog stavka, na propisanom obrascu podnosi opisno i financijsko izvješće (Obrazac Sak5). 


Svi navedeni obrasci mogu se preuzeti na internetskim stranicama Osječko-baranjske županije www.obz.hr. 








